Hervé Le Tellier
Hervé Le Tellier er en fransk forfatter og et fremtrædende medlem af forfattergruppen Oulipo. Han er bl.a. inspireret af Italo Calvino og udnytter i sine bøger og journalistiske virksomhed sin videnskabelige og matematiske uddannelse.
Som flere af de andre Oulipo-forfattere udtænker Hervé Le Tellier regelsæt for sine værker. Denne måde at skrive på udelukker imidlertid ikke, at læseren fatter interesse for de enkelte personers karakter og liv. Typisk for det spil, man indfanges i, er historierne om ægteskabsbrud i Assez parlé d'amour (2009), hvor de involverede indgår i mere eller mindre skjulte relationer til hinanden og udvikler et variabelt mønster af følelser og reaktioner. I L'Anomalie (Prix Goncourt, 2020, dansk Anomalien, 2021) antager konfrontationen mellem romanpersonerne et vildere format: Her bruger Hervé Le Tellier science-fiction genren til at stille en stor mængde mennesker over for deres dobbeltgængere og placere dem på grænsen af, hvad videnskaben kan forklare. Han flytter på den måde med sine eksperimenterende bøger litteraturens grænser.